**גזר - דין**

1. הנאשם הורשע על פי הודאתו בעבירות שמהותן שימוש בלתי חוקי בנשק ואיומים. תחילה, כפר הנאשם באשמה והתיק נקבע לשמיעת ראיות. בפתח ישיבת ההוכחות הראשונה, הודיעו הצדדים כי בין הצדדים גובש הסדר טיעון ולאחר שהתרנו לנאשם לחזור בו מכפירתו, הוא הורשע כאמור, על פי הודאתו, בכתב אישום מתוקן.
2. כעולה מעובדות כתב האישום המתוקן, ביום 16.8.2021 סמוך לשעה 23:00 נכנס הנאשם לאחד מחדרי מגורים בXXX שבה שירת כגשש. באותה עת ישבו בחדר שלושה לוחמים, שעמם לא הייתה לו כל היכרות מוקדמת: סמ"ר ר' מ' (להלן – **סמ"ר ר'**), סמל ד' ע'(להלן – **סמל ד'**) ורב"ט מ' א' ע'-א'(להלן – **רב"ט מ'**). כמתואר בכתב האישום המתוקן, השלושה אכלו, הזמינו את הנאשם להצטרף אליהם והוא סירב. זמן קצר לאחר מכן, יצא הנאשם מהחדר ונערך לסיור צבאי. הוא שב לחדר כשבידו קסדה ואפוד ועל גופו נשקו האישי (להלן- **הנשק**) כשהוא טעון במחסנית, בהתאם לנהלי היחידה.

למראה הקסדה שעל ראשו, העיר סמל ד' לנאשם "מה אתה משחק פאבג'י?" או אמירה ברוח דומה. בתגובה לכך, העביר הנאשם את נצרת הנשק למצב "אוטומט", כיוון את הנשק **לעבר גופו** של סמל ד' ודרך אותו, כך שהתקן המק-פורק נפלט מחוץ לבית הבליעה. אז הכניס הנאשם את אצבעו לשמורת ההדק, כך שאצבעו **נגעה** בהדק בעת שהנשק טעון במחסנית כדורים.

1. סמל ד' ורב"ט מ' הורו לנאשם לחדול ממעשיו ושמו פעמיהם לכיוון היציאה מהחדר, אז הוריד הנאשם את נשקו, כך שסמ"ר ר' אחז במתפסי הנשק וקנהו הופנה כלפי רצפת החדר. הנאשם אמר לשלושת החיילים "אני לא מפחד, אני מעליכם, אם אני רוצה אני יכול להרוג אתכם". לאחר מכן, בעוד קנה הנשק כוון כלפי רצפת החדר, הוציא הנאשם את המחסנית מהנשק ופרק אותו כך שכדור נפלט מבית הבליעה. הנאשם הכניס את הכדור למחסנית, השיב את המק פרק למקומו ושם את המחסנית בבית המחסנית. שלושת החיילים ביקשו להתרחק מהנאשם ופנו לפינת העישון שנמצאת בקרבת מקום.
2. בהמשך לכך, יצא הנאשם בעקבות השלושה לפינת העישון. תחילה עמד במרחק מה מהם והיה עסוק במכשירו הסלולארי, לאחר מכן התקרב אל החיילים וויכוח פרץ בינו לבינם. בעקבות הוויכוח, דחף הנאשם את סמ"ר ר' והכה אותו במכת אגרוף בחזהו. בתגובה, הדף סמ"ר ר' את הנאשם והוריד את ידו מגופו. אז ניסה הנאשם להכותו בשנית במכת אגרוף, בתגובה הדף אותו סמ"ר ר' והפילו לקרקע. בהמשך לכך, ניסה סמל ד' להרחיק את הנאשם מסמ"ר ר', והנאשם ניסה להכות את סמל ד' באמצעות אגרוף. סמל ד' הדף את הנאשם והוא נפל. אז ביקשו סמ"ר ר' וסמל ד' מהנאשם כי יחדל ממעשיו משום שהם "לא רוצים בעיות".

לאחר שהנאשם קם מנפילתו, אמר לסמל ד' שיחכה פה "אם אתה גבר" ושהוא הולך להביא סכין וחוזר. אז פנה הנאשם לחדרו של רס"ר א' ה' – גשש בכיר מהיחידה (להלן – **רס"ר א'**) שחדרו סמוך לפינת העישון. עם כניסת הנאשם לחדר סגר רס"ר א' את הדלת ושוחח עמו על מנת להרגיעו. בהמשך, יצא רס"ר א' מהחדר וקרא לאחד החיילים להצטרף אליו ואל הנאשם לחדר כדי להבין מה קרה. סמל ד' נענה להצעה. עם כניסתו של סמל ד' לחדר, הרים הנאשם את ידו כאשר הוא אוחז בסכין המופנית לעבר רס"ר א' וסמל ד'. בעקבות זאת, הוציא רס"ר א' את סמל ד' מהחדר וסגר את הדלת. אז נכנס רס"ר א' אל החדר, נטל את הנשק שהונח ליד הנאשם, הוציא ממנו את המחסנית ווידא שהוא פרוק ונצור. הנשק הועבר לידי חייל אחר.

1. ממסמך הפרטים הנוספים (ת/1) עולה כי חקירת הנאשם במצ"ח נפתחה בעקבות דיווח המפקדים על האירועים. בחקירתו הנאשם לא הודה במיוחס לו. הוא מוחזק במעצר בגין תיק זה מיום 17.8.2021.
2. הצדדים הציגו הסדר טיעון אשר ביקש לאזן בין טיב המעשים, נסיבות ביצועם, חומרתם ועברו המשמעתי של הנאשם, לבין שורת היבטים מקלים במישור המשפטי והאישי של הנאשם.
3. בעת בחינת סבירות הסדר הטיעון, נתנו דעתנו תחילה לנסיבות האירוע ולפגיעה בערכים החברתיים והצבאיים המוגנים הניצבים בבסיסו. מדובר באירוע **חמור ביותר** של מי שעשה שימוש **מסוכן** בנשק האישי והציב בסיכון **ממשי** את **חייהם ושלמות גופם** של חבריו לשירות הצבאי. מעשיו עמדו בניגוד גמור **לחוק**, **לפקודות** המחייבות בצה"ל בנוגע לזהירות הנדרשת בעת השימוש בנשק **ולערכי צה"ל** ובראשם, ערך **חיי אדם, המשמעת, האחריות והרעות**. בשל ענין של מה בכך, כיוון הנאשם נשק **טעון ודרוך** לעבר גופו של חייל אחר, בחדר מגורים סגור שבו שוהים שני חיילים נוספים, העבירו למצב **אוטומט** **ונגע באצבעו בהדק**. טעם רב בדברי התובעת, שאך בנס לא הסתיים המעשה באסון כבד. לכך מצטרפים בהמשך, מעשי האלימות של הנאשם כלפי שניים מהחיילים ואיומיו החמורים של הנאשם כלפי הסובבים בעודו אוחז סכין. אף עיון **בתדפיסו האישי** של הנאשם (ת/2) מלמד, כי **אין** זו הסתבכותו הראשונה בעשיית מעשים שכאלה. לחובתו **שני** אירועים שבהם נשפט בדין משמעתי בגין עבירות של **אלימות כלפי חייל** וכן עמידה לדין משמעתי בגין עבירה קודמת של **שימוש בלתי חוקי בנשק**. לא יכול לקום חולק כי היבטים מחמירים אלה בראי מדיניות הענישה הנוהגת מחייבים, אפוא, הטלת **עונש מאסר ממושך בכליאה ממשית**.
4. אל מול שיקולים אלה, נתנו הצדדים דעתם לוויתור ההגנה על טענות ראייתיות ומשפטיות שונות, אשר הביא לחסכון בשמיעת ראיות ובזמן שיפוטי. אף במהלך הדיון ניכרו אצל הנאשם קשיים בהבנת השפה העברית והדיון כולו תורגם לשפה הערבית. הנאשם הודה ונטל אחריות למעשיו. הסנגורית עמדה על רקעו המשפחתי של החייל שהוא בן למשפחה ברוכת ילדים, וכן על קשיים במישור הכלכלי והאישי. צוינו הנכונות של הנאשם להמשיך בשירות הצבאי והמוטיבציה הגבוהה שיש לו להשלימו בהצלחה.
5. באיזון בין מכלול השיקולים האמורים ובראי ההלכה הנוהגת בדבר כיבודם של הסדרי טיעון, מצאנו לכבד את עתירת הצדדים לעונש ולאמץ את הסדר הטיעון שהוצג.
6. על הנאשם יוטלו העונשים הבאים:
7. **חמישה (5) חודשי מאסר לריצוי בפועל, שיימנו החל ביום מעצרו.**
8. **ששה (6) חודשי מאסר על תנאי, למשך שלוש (3) שנים, לבל יעבור כל עבירה שיש בה יסוד של אלימות או של שימוש בלתי חוקי בנשק.**
9. **ששה (6) חודשי מאסר על תנאי, למשך שנתיים לבל יעבור כל עבירה צבאית שיש בה יסוד של אלימות או של שימוש בלתי חוקי בנשק.**
10. **קנס כספי בסך אלפיים חמש מאות (2500) ₪, שישולם ב- עשרה (10) תשלומים שווים, עוקבים ורצופים, שישולמו באמצעות שוברים או באמצעות מערכת התשלום הממוחשבת, החל ביום 1.11.2021. מובהר כי אי עמידה באחד התשלומים יוביל לפירעון מלא ומידי של הקנס כולו.**
11. **הורדה לדרגת טוראי.**

**זכות ערעור כחוק**

**ניתן והודע היום, 11.10.2021, ה בחשוון התשפ"ב, בפומבי ובמעמד הצדדים.**

**\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_**

 **שופט אב"ד שופט**